text: - Sant Adrià de Besòs - 4/1/2017
  La Creu Roja al Barcelonès Nord repartirà joguines a 870 infants del territori
  - La campanya està adreçada a infants d'entre 0 i 12 anys de Santa Coloma de Gramenet i Sant Adrià de Besòs
  Una pilota, un peluix, una bicicleta, o un trencaclosques estimulen la imaginació, la creativitat o les relacions entre els infants. En definitiva, les joguines afavoreixen el creixement sa i el desenvolupament de la infància.
  Des de Creu Roja Joventut, volem que cap infant es quedi sense joguines en aquestes dates tan significatives, ni durant tot l'any. Per això durant el mes de desembre hem portat a terme la campanya #elseusdretsenjoc per a la recollida de donatius i de joguines.
  Creu Roja Barcelonès Nord durant aquesta setmana preveu repartir joguines a 870 infants d'entre 0 i 12 anys en situació de dificultat social, derivats pels serveis socials dels municipis de Santa Coloma de Gramenet i Sant Adrià de Besòs.
  En total, es distribuiran més de 2.600 joguines noves, educatives i no bèl·liques durant aquesta edició, que s'han aconseguit gràcies a la col·laboració dels dos ajuntaments i amb més de 15 accions solidàries organitzades per diferents entitats dels municipis.
  Enguany, els lots distribuïts entre els diferents infants estan formats per una joguina, un complement, un llibre i/o material escolar i - com a novetat- un joc cooperatiu per a tota la família. El joc cooperatiu és una eina essencial que fomenta la interrelació familiar, creant espais de transmissió de valors, i ajuda a respectar, conviure i compartir.